የስፔን ነብስ አድን ሠራተኞች ስድስት መቶ ስደተኞችን ከባህር መስመጥ አዳኑ
በስፔን የባህር ላይ የነፍስ አድን ሠራተኞች በሃያ አራት ሰዓታት ውስጥ ስድስት መቶ ስደተኞችን በባህር ከመስመጥ አደጋ አድነዋል ተባለ፡፡ በተያዘው የፈረንጆቹ ዓመት ከዘጠኝ ሺህ በላይ ስደተኞች ወደ ስፔን መግባታቸውን የመንግስታቱ ድርጅት መረጃ ያመላክታል፡፡በየቀኑ በአማካይ ከ120 በላይ ስደተኞች ድንበሯን አቋርጠው የሚገቡባት ስፔን በዚህ ሳምንት ቁጥራቸው ከመጠን ያለፈ ስደተኞችን አስተናግዳለች፡፡በአንድ ቀን ውስጥ ብቻ በነፍስ አድን ሰራተኞች ህይወታቸው ሊተርፍ የቻሉት ከ600 በላይ የሚሆኑት ስደተኞች 15 ባለ ሞተር እና ሞተር አልባ ጀልባዎችን፣ መንሳፈፊያ ፕላስቲኮችን እና ጎማዎችን ተጠቅመው ነበር ወደ ድንበር የደረሱት ተብሏል፡፡ከተረፉትም መካከል 35ቱ ህፃናት ሲሆኑ ከግማሽ በላይ የሚሆኑት ደግሞ ሴቶች ናቸው፡፡በተያዘው የፈረንጆቹ ዓመት ባለፉት ስምንት ወራት ውስጥ ብቻ ከ9ሺ በላይ ስደተኞች ስፔን ገብተው በመጠለያ ጣቢያ ውስጥ ተመዝግበው የተቀመጡ እንደሆኑ የመንግስታቱ ድርጅት መረጃ ያመላክታል፡፡ ይህም ካለፈው ዓመት ተመሳሳይ ወቅት ጋር ሲነፃፀር በሶስት እጥፍ የጨመረ ነው ተብሏል፡፡አለማቀፉ የስደተኞች ተቋም በዚህ ወር ባሳወቀው ሪፖርቱ ስፔን ከግሪክ ቀጥሎ ከፍተኛ ቁጥር ያላቸውን ስደተኞች መቀበል እንደጀመረች ጠቅሷል፡፡ ከእነዚህም መካከል አብዛኞቹ በባህር ተጉዘው የገቡ እንደሆኑ ነው የተነገረው፡፡ከመካከለኛው ምስራቅ እና ከአፍሪካ አገራት በሞሮኮ በኩል ወደ ስፔን ለመግባት እንደሌሎቹ የአውሮፓ አገራት ምቹ ባይሆንም እየተደረገ ያለው ጥረት ግን አሁን አሁን እየጨመረ እንደሆነ ይነገራል፡፡ወደ ስፔን ገብተው ጥገኝነት እየጠየቁ ካሉ ስደተኞች መካከል የሶሪያ ስደተኞች ቁጥራቸው የሚያይል ሲሆን፤ ከአፍሪካ ደግሞ ሶማሊያ፣ ሱዳን፣ ኤርትራና ግብፅን ጨምሮ ዘጠኝ አገራት ተጠቃሾች ናቸው፡፡ስደተኞቹ ስፔን ለመግባት በሞሮኮ የሚሻገሩ ሲሆን ይህ ለእነርሱ ምቹ መንገድ እንዳልሆነ ይጠቅሳሉ ይላል አለማቀፉ የስደተኞች ተቋም በሪፖርቱ፡፡ከአፍሪካ አገራት ወደ አውሮፓ የሚደረገው የስደተኞች ጉዞ በአብዛኛው ወደ ጣሊያን የሚያደላ ሲሆን በተያዘው ዓመት ብቻ ከ100 ሺህ በላይ ስደተኞች ጣሊያን ገብተዋል፡፡ወደ ጣሊያን በሚደረገው ጉዞም 3ሺ የሚሆኑት በባህር ላይ ህይወታቸውን እንዳጡ ሪፖርቱ ይጠቅሳል፡፡የጣሊያን የባህር ላይ የነፍስ አድን ሠራተኞችን ጠቅሶ ሪፖርቱ እንዳመላከተው እስካሁን በአማካይ በቀን 5ሺ ስደተኞችን የታደጉበት አጋጣሚ እንደነበርም ያወሳል፡፡ስደተኞች ለመሸጋገሪያነት በአብዛኛው የሚጠቀሟት ሊቢያ  ነባራዊ ሁኔታም አጋዥ እንደሆነም ነው የሚነገረው፡፡ችግሩን ለማቅለል የአውሮፓ ህብረትን ጨምሮ የተባበሩት መንግስታት ድርጅት ከምንጩ ያለውን ሳንካ ለመቅረፍ በጥሩ የሚል ምክረ ሓሳብም በሪፖርቱ አካቷል ሲል የዘገበው ቢቢሲ ነው፡፡  